
**Règlement Intérieur -** [**Εσωτερικός Κανονισμός**](http://www.foyer-hellenique.net/Reglement_interieur-Gr.php)

-

15, Petite Voie des Vignes   -  92290 Châtenay-Malabry>

Tel : +33 (0) 1.46.60.75.08 -  Tel :+33 (0) 9.54.14.04.3

http://www.foyer-hellenique.net/Media/Separateur.png

Η Ελληνική Φοίτητκή Εστία Παρισίων είναι Ίδρυμα της Ιεράς Μητροπόλεως Γαλλίας, που σκοπό έχει την διευκόλυνση της παραμονής των Ελλήνων φοιτητριών και φοιτητών, που σπουδάζουν στο Παρίσι.

Δεκάδες φοιτητών εξυπηρετούνται κάθε χρόνο στις εγκαταστάσεις της Εστίας, στο Châtenay Malabry. Η Εστία διαθέτει 44 δωμάτια στο κτίριο των φοιτητριών και 20 δωμάτια στο κτίριο των φοιτητών. Για την ομαλή λειτουργία του Ιδρύματος απαιτείται η τήρηση συγκεκριμένων κανόνων, των οποίων η τήρηση θεωρείται υποχρεωτική για όλους τους διαμένοντες, εφόσον οικιοθελώς επιθυμούν να παραμένουν σε αυτή.

Οι υποψήφιοι που επιθυμούν να διαμείνουν στη Φοιτητική Εστία, υποβάλλουν στη διεύθυνση του Ιδρύματος φάκελο, ο οποίος περιλαμβάνει :

1. Γραπτή αίτηση, η οποία διατίθεται από τη Διεύθυνση της Εστίας.

2. Ατομικό δελτίο πληροφοριών.

3. Συστατική επιστολή από τον οικείο επίσκοπο του τόπου διαμονής τους ή τον εφημέριο της ενορίας τους.

4. Υπεύθυνη δήλωση από τους γονείς ότι δύνανται να πληρώνουν το ενοίκιο, κατά το χρόνο παραμονής τους στην Εστία.

5. Φορολογική δήλωση δική τους ή των γονέων τους.

6. Εγγύηση δωματίου 300 €, η οποία καταβάλλεται με την άφιξη του φοιτητή στην Εστία.

7. Βεβαίωση του Πανεπιστημίου στο οποίο προτίθενται να πραγματοποιήσουν τις σπουδές τους, για το τρέχον ακαδημαϊκό έτος.

8. Μια μικρή φωτογραφία.

9. Πιστοποιητικό Υγείας.

Ο φάκελος της υποψηφιότητας κατατίθεται ή αποστέλλεται στην διεύθυνση της Εστίας, έως τις 15 Ιουλίου. Η Διεύθυνση εξετάζει το φάκελο και αναλόγως την διαθεσιμότητα των δωματίων, δέχεται τον υποψήφιο, εφόσον τηρούνται οι προϋποθέσεις εκάστου/ης. Προτεραιότητα έχουν οι διαμένοντες ήδη φοιτητές, καθώς και οι φοιτητές που θα διαμείνουν για ένα πλήρες ακαδημαϊκό έτος.

Η περίοδος διαμονής στην Εστία είναι ένα πλήρες ακαδημαϊκό έτος, ήτοι από το μήνα Σεπτέμβριο (1/9) έως και το πέρας του μηνός Ιουνίου (30/6). Σημειώνεται δε ότι η Φοιτητική Εστία υποδέχεται τους νέους φοιτητές από 1η Σεπτεμβρίου. Υπάρχει δε και η περίπτωση παραμονής στην Εστία για ένα τρίμηνο ή εξάμηνο (π.χ. φοιτητές του προγράμματος Erasmus). Σε όλες τις περιπτώσεις κρατείται εγγύηση 300 €, η οποία επιστρέφεται στο τέλος της διαμονής, εφόσον δεν έχουν γίνει ζημιές και το δωμάτιο παραδοθεί σε άρτια κατάσταση. Για διάστημα μικρότερο των τριών μηνών ο ενοικιαστής θα πληρώνει ως passager 30 € την ημέρα. Στην περίπτωση αυτή απαιτείται προκαταβολή ίση με το μισό της αξίας του χρόνου διαμονής.

Σε περίπτωση μη προσέλευσης του ενοικιαστή στην Εστία, η εγγύηση δεν επιστρέφεται. Η εγγύηση παραδίδεται στον φοιτητή/τρία κατά την ημέρα της παραδόσεως των κλειδιών του δωματίου και όχι νωρίτερα. Σε καμία περίπτωση το τελευταίο ενοίκιο της παραμονής δεν συμψηφίζεται με το ποσό της εγγυήσεως. Ο ενοικιαστής οφείλει να καταβάλει κανονικά τα ενοίκια μέχρι το τέλος της διαμονής του.

Σε περίπτωση επιθυμίας ανανέωσης της διαμονής για το επόμενο ακαδημαϊκό έτος, εφόσον αυτή εγκριθεί από την Διεύθυνση, οι ενοικιαστές πληρώνουν κανονικά τους μήνες Ιούλιο και Αύγουστο.

Από 1η Ιανουριου 2022 οι τιμές είναι ως ακολούθως :

500 € για δίκλινο δωμάτιο με ατομική τουαλέτα

400 € για μονόκλινο δωμάτιο με ατομική τουαλέτα

350 € για μονόκλινο δωμάτιο με κοινή ανά δύο άτομα τουαλέτα

Σε περίπτωση αναχώρησης από την Εστία εντός του πρώτου δεκαπενθημέρου του μήνα οι φοιτητές/τριες είναι υποχρεωμένοι, να καταβάλλουν ολόκληρο το ενοίκιο του μήνα - Σε περίπτωση οριστικής απουσίας από την Εστία οποιουδήποτε μήνα,συμπεριλαμβανομένου και του Ιουνίου, θα πρέπει να ενημερώνεται η διεύθυνση 30 ημέρες πριν. Διαφορετικά θα κρατείται η εγγύηση. Η εγγύηση θα κρατείται και στην περίπτωση κατά την οποία έχει γίνει κράτηση έστω και αν δεν έχει εγκατασταθεί πλήρως ο/η φοιτητής/τρία.

Ο κάτοχος μονόκλινου δωματίου έχει στη διάθεση του ατομικό νιπτήρα, κρεβάτι, στρώμα, μαξιλάρι και κουβέρτες, κομοδίνο, γραφείο, κάθισμα, ντουλάπα, ψυγείο και ασύρματο Ιντερνετ . Η τουαλέτα και το ντους είναι σε κοινή χρήση με τον κάτοχο του διπλανού μονόκλινου δωματίου.

Οι ένοικοι έχουν την ευθύνη και την υποχρέωση για την καθαριότητα της τουαλέτας και του ντους, επίσης έχουν την υποχρέωση να κρατούν σε καθημερινή βάση το δωμάτιο και να το παραδίδουν στην κατάσταση που το παρέλαβαν. Οι κάτοχοι των δωματίων έχουν αποκλειστικά τα κλειδιά τους και στην περίπτωση που τα χάσουν, θα τα αντικαθιστούν με δικά τους έξοδα. Κατά την αποχώρηση του/της ο φοιτητής/τρία οφείλει να παραδώσει τα κλειδιά του δωματίου ιδιοχείρως στον Διευθυντή του Ιδρύματος και όχι σε μέλος του προσωπικού, συμφοιτητή η συμφοιτήτρια.

Τα δωμάτια κατά τη διάρκεια της παραμονής των ενοικιαστών δεν πρέπει να υπόκεινται σε φθορές, όπως καρφιά στους τοίχους και καταστροφή της μοκέτας. Για οποιαδήποτε φθορά, με δική τους υπαιτιότητα, επιβαρύνονται οι φοιτητές το κόστος αποκατάστασης της. Σε καμία περίπτωση δεν επιτρέπεται η τοποθέτηση ηλεκτρικών ματιών ή συσκευών γκαζιού, όπως και ηλεκτρικές συσκευές θέρμανσης μέσα στα δωμάτια. Κατόπιν συνεννοήσεως με τη διεύθυνση, πιθανή είναι η ανακαίνιση των δωματίων (βάψιμο τοίχων, αλλαγή μοκέτας). Στην περίπτωση αυτή, το κόστος επιβαρύνει τον φοιτητή.

Οι φοιτητές κατά την παραμονή τους στην Εστία έχουν στην διάθεση τους, εκτός από τον προσωπικό τους χώρο, κουζίνες (μία σε κάθε όροφο), αίθουσες Ίντερνετ, αίθουσες τηλεόρασης, αίθουσα αναγνωστηρίου, αίθουσα βιβλιοθήκης, πλυντήρια, αποθηκευτικό χώρο και Εκκλησία.

**Κουζίνες**

Για την ετοιμασία του φαγητού από τους φοιτητές και τις φοιτήτριες υπάρχουν οι κουζίνες. Η κουζίνα μπορεί να χρησιμοποιηθεί από τις 7:00 π.μ. έως τις 11.00 μ.μ. και μόνο για την παρασκευή του φαγητού. Απαγορεύεται η παραμονή πολλών ατόμων στην κουζίνα, γιατί εμποδίζεται η εύκολη χρήση της από αυτούς που θέλουν να ετοιμάσουν φαγιιτό. Για την καθαριότητα της κουζίνας είναι υπεύθυνοι οι ίδιοι οι ένοικοι που χρησιμοποιούν τα σκεύη, τα ηλεκτρικά μάτια, τα ψυγεία, τους νεροχύτες και τα τραπέζια. Η διεύθυνση θα είναι αυστηρή σε ό,τι αφορά στην καθαριότητα στους χώρους της κουζίνας. Η καθαρίστρια είναι υπεύθυνη μόνο για την καθαριότητα του πατώματος και των κάδων. Τα απορρυπαντικά επιβαρύνουν τους ίδιους τους ενοίκους. Τα σκουπίδια των δωματίων και τα ανακυκλώσιμα υλικά των ενοίκων θα ρίχνονται στους κάδους, που βρίσκονται έξω από το κτίριο, στην έξοδο κινδύνου και όχι στους κάδους της κουζίνας.

Εντός της κουζίνας βρίσκονται κάδοι ανακύκλωσης για τα ανακυκλώσιμα υλικά που χρησιμοποιούνται για την παρασκευή των φαγητών.

**Αίθουσες Ιντερνετ**

Οι φοιτητές έχουν στη διάθεση τους, αίθουσα με κοινούς υπολογιστές συνδεδεμένους στο Ιντερνετ με σύστημα ADSL Η χρήση τους αφορά αποκλειστικά τους ενοίκους της Εστίας για την εκπλήρωση των πανεπιστημιακών τους καθηκόντων. Απαγορεύεται η χρήση στους επισκέπτες καθώς και η εγκατάσταση προσωπικών περιφερειακών συσκευών, αρχείων και προγραμμάτων. Το κτίριο διαθέτει ασύρματο δίκτυο Ιντερνετ (WiFi) που επιτρέπει την εγκατάσταση υπολογιστή στα δωμάτια για προσωπική και μόνο χρήση. Η αίθουσα του ίντερνετ παραμένει ανοιχτή από τις 9:00 το πρωί ως τις 12:00 τα μεσάνυχτα.

**Αίθουσες Τηλεόρασης**

Το κτίριο διαθέτει δορυφορική σύνδεση για την λήψη επιπλέον καναλιών συμπεριλαμβανομένων και των ελληνικών (ERT; World).

Η ειδικά διαμορφωμένη αίθουσα της τηλεόρασης, μπορεί να χρησιμοποιηθεί και ως χώρος συνεστίασης. Σε περίπτωση επιθυμίας διοργανώσεως εορτών (γενεθλίων κ.λ.π.) απαιτείται έγγραφη άδεια από τη διεύθυνση.

**Αίθουσα αναγνωστηρίου**

Στο ισόγειο του κτιρίου των φοιτητριών, διατίθεται ειδικά διαμορφωμένη αίθουσα αναγνωστηρίου αφιερωμένη στην προσωπική μελέτη των ενοίκων. Η αίθουσα λειτουργεί όλο το 24ωρο. Απαγορεύονται οι θόρυβοι και οτιδήποτε εμποδίζει τους/τις συμφοιτητές/τριες από την απρόσκοπτη εκπλήρωση των πανεπιστημιακών τους υποχρεώσεων, σε οποιαδήποτε ώρα της ημέρας.

**Πλυντήρια**

Το κτίριο διαθέτει πλυντήριο και στεγνωτήριο. Το κόστος μίας χρήσης ανέρχεται στα 3 € για το πλυντήριο και 1 € για το στεγνωτήριο. Η αίθουσα λειτουργεί από τις 07.00 έως τις 23.00. Για την ομαλή χρήση του πλυντηρίου από τους ενοίκους παρακαλείται να αναγράφεται η ώρα χρήσης καθώς και ο αριθμός του δωματίου στην ρεσεψιόν. Σε περίπτωση αδικαιολόγητης καθυστέρησης (άνω της 1 ώρας) που μπορεί να προκαλέσει κώλυμα στους χρήστες του πλυντηρίου, υπάρχουν ειδικές σακούλες για την τοποθέτηση των ρούχων.

**Εκκλησία : Ιερός Ναός Αγίων Ραφαήλ, Νικολάου και Ειρήνης**

Εντός της Φοιτητικής Εστίας της Ιεράς Μητροπόλεως Γαλλίας λειτουργεί ναός προς τιμήν των Αγίων Ραφαήλ Νικολάου και Ειρήνης.

Με απόφαση του Σεβ. Μητροπoλίτη Γαλλίας κ. κ. Εμμανουήλ από 01/01/2009 λειτουργεί και ως ενοριακός ναός του Châtenay Malabry.

Στην εκκλησία τελείται Θεία Λειτουργία δύο φορές το μήνα καθώς άλλες ακολουθίες ώστε οι ένοικοι και οι περίοικοι να έχουν την ευκαιρία να μετάσχουν στην μυστηριακή ζωή της Ορθοδόξου Εκκλησίας.

Η είσοδος για τους ενοικιαστές στο κάθε κτήριο παραμένει ανοιχτή από τις 6:00 το πρωί έως και τις 2 μετά τα μεσάνυχτα. Όποιος χρησιμοποιήσει εξόδους κινδύνου, παράθυρα, οροφές για την είσοδο του στο χώρο της Εστίας, θα απομακρύνεται αμέσως από την Εστία.

Οι επισκέπτες έχουν δικαίωμα παραμονής στις Εστίες έως τις 12:00 μ.μ. στους ειδικά διαμορφωμένους χώρους και όχι στους ορόφους των φοιτητών και φοιτητριών. Το ίδιο ισχύει και για τις μεταξύ των φοιτητών του κάθε κτιρίου επισκέψεις. Ο κωδικός στην είσοδο του κτιρίου των φοιτητριών οφείλει να παραμένει μυστικός, για λόγους ασφαλείας. Απαγορεύεται η φιλοξενία στα διαμερίσματα των φοιτητών και φοιτητριών. Συγγενείς ή φίλοι έχουν δικαίωμα παραμονής στην Εστία ως passager, όπως ορίζεται παραπάνω, κατόπιν έγκαιρης ενημέρωσης της Διεύθυνσης και εφόσον υπάρχουν διαθέσιμα δωμάτια.

Απαγορεύται το κάπνισμα αυστηρά.

Σε περίπτωση κατά την οποία φοιτητές η φοιτήτριες δεν συμμορφώνονται με τα παραπάνω η διεύθυνση διατηρεί το δικαίωμα έως και αποβολής δια παντός από το χώρο της Εστίας.

Σημειωτέον ότι για την έγκριση της νέας αίτησης από φοιτητές/τριες που ήδη διαμένουν στην Εστία, θα ληφθεί σοβαρά υπόψιν η όλη συμπεριφορά, ο χαρακτήρας και το ήθος εκάστου /ης.

**Δηλώνω υπεύθυνα ότι έλαβα γνώση των παραπάνω και αποδέχομαι πλήρως τους κανόνες διαβιώσεως και λειτουργίας της Ελληνικής Φοιτητικής Εστίας Παρισίων**

Ο/Ή αιτών/ούσα.